4.  การวิจัยและการพัฒนา

ด้วยการเป็นผู้ให้บริการเทคโนโลยีสารสนเทศสำหรับธุรกิจแบบครบวงจร
การวิจัยและพัฒนาจากเจ้าของผลิตภัณฑ์และจากบริษัท
เป็นสิ่งที่มีการดำเนินการอย่างต่อเนื่องเพื่อสร้างความพร้อมและสร้างนวัตกรรมการประยุกต์งานสำหรับบริการให้ตรงกับความต้องการของลูกค้าในด้านต่างๆมีดังนี้

1.  ด้านผลิตภัณฑ์ที่บริษัทเป็นตัวแทนจำหน่ายทั้งฮาร์ดแวร์และซอฟต์แวร์นั้น
    การวิจัยและการพัฒนาเป็นหน้าที่ของเจ้าของผลิตภัณฑ์ เช่น IBM, Hewlett-Packard,
    CISCO Systems, BMC Software, SANYO, ORACLE, SAP, Information
    Builders และอื่นๆ
    โดยบริษัททำหน้าที่พัฒนาบุคลากรให้มีความรู้ความสามารถในการนำผลิตภัณฑ์เหล่านี้มาให้บริการลูกค้าอย่างถูกต้องและมีประสิทธิภาพ

2.  ด้านการพัฒนาซอฟต์แวร์ประยุกต์เพื่อสร้างมูลค่าเพิ่มนั้น
    บริษัทได้มีการพัฒนามาโดยตลอดตั้งแต่เริ่มต้นและมีการปรับปรุงเพื่อให้สอดคล้องกับความต้องการของลูกค้าและถูกต้องตามกฎระเบียบของหน่วยงานราชการที่มีการปรับเปลี่ยนอย่างต่อเนื่อง
    เช่น ระบบภาษี ระบบเงินเดือน เป็นต้น สำหรับปี 2550
    บริษัทได้พัฒนาโปรแกรมประยุกต์เพิ่มขึ้น ประกอบด้วย

    1.  ระบบ Electronic Document Warehouse Management
        สำหรับการบริหารการจัดเก็บเอกสารขององค์กรอย่างมีประสิทธิภาพ

    2.  ระบบการบริหารความสัมพันธ์กับผู้ป่วย (PRM, Patient Relationship
        Management) ซึ่งเป็นส่วนหนึ่งของระบบการบริหารความสัมพันธ์กับลูกค้า(CRM,
        Customer Relationship Management)
        เพื่อการให้บริการกับผู้ป่วยอย่างมีประสิทธิภาพด้วยการสร้างความสัมพันธ์ที่ดีระหว่างผู้ป่วยกับหน่วยงานที่ดูแลรักษาสุขภาพ
        (Healthcare Organization) ซึ่งอาจเป็นโรงพยาบาล ศูนย์สุขภาพ
        และคลินิกผู้ป่วยทั่วไป โดยร่วมมือกับบริษัท ไมโครซอฟต์ (ประเทศไทย) จำกัด
        ในการพัฒนาระบบงาน

3.  ด้านการพัฒนาการบริการ บริษัทได้ดำเนินการสร้างการบริการใหม่ๆ
    สำหรับการบริการผลิตภัณฑ์ที่เป็นปัจจุบันให้ทันต่อการเปลี่ยนแปลงเทคโนโลยีและ
    สำหรับการขยายฐานลูกค้าในอุตสาหกรรมใหม่ๆ ปี 2550
    บริษัทได้พัฒนาการให้บริการเอาต์ซอร์สในรูปแบบต่างๆเพื่อสอดคล้องกับความต้องการของลูกค้าที่ไม่ประสงค์จะบริหารผลิตภัณฑ์และบุคลากรเทคโนโลยีสารสนเทศด้วยตนเอง
    นอกจากนี้บริษัทยังได้พัฒนาแบบธุรกิจตัวอย่าง (Business Model) “FASTech”
    และผ่านการรับรองจากบริษัทเอสเอพี (ไทยแลนด์) จำกัด
    เพื่อการติดตั้งระบบซอฟต์แวร์สำเร็จรูป SAP All-In-One
    ให้กับอุตสาหกรรมเทคโนโลยีขั้นสูงด้วยระยะเวลาอันสั้น

4.  ด้านการพัฒนาความรู้ความชำนาญให้กับบุคลากรซึ่งถือเป็นหัวใจสำคัญของการให้บริการ
    บริษัทได้จัดให้มีการอบรมพัฒนาความรู้ทั้งภายในและภายนอกองค์กร
    ประกอบด้วยการอบรมเกี่ยวกับผลิตภัณฑ์ที่บริษัทเป็นตัวแทนจำหน่ายให้บุคลากรมีความรู้ความสามารถในการนำผลิตภัณฑ์เหล่านี้มาใช้อย่างถูกต้องและมีประสิทธิภาพจากเจ้าของผลิตภัณฑ์ซึ่งรวมถึงการจัดให้บุคลากรมีการสอบใบรับรอง
    (Certificate) จากบริษัทผู้ผลิตในระดับต่างๆ ในปี 2550 นี้มีผู้สอบผ่านใบรับรองทั้งหมด
    28 คน มีผู้สอบผ่านผลิตภัณฑ์ซอฟต์แวร์สำเร็จรูปเอสเอพี (SAP)
    ทางด้านโปรแกรมประยุกต์และด้านเทคโนโลยี 11 คน
    ปัจจุบันบริษัทมีบุคลากรที่สอบผ่านใบรับรองจากบริษัทผู้ผลิตในระดับต่างๆ ประมาณ 90 คน
    นอกจากนี้บริษัทยังได้จัดส่งให้อบรมในด้านต่างๆรวมถึงแนวโน้มเทคโนโลยีในอนาคต
    ส่วนการอบรมภายในนั้นบริษัทได้จัดให้มีการอบรมทั้งระบบงาน
    ระบบการบริหารจัดการโครงการ และการอบรมในด้านอื่นๆ
    เพื่อสร้างศักยภาพในการรองรับการให้บริการลูกค้าอย่างครบถ้วน ในช่วงระยะเวลา 3
    ปีที่ผ่านมา บริษัทมีค่าใช้จ่ายด้านการพัฒนาบุคลากรเป็นจำนวน 8.1 ล้านบาท, 14.2 ล้านบาท
    และ 10.8 ล้านบาท ในปี 2548, ปี 2549 และ ปี 2550 ตามลำดับ